b'\n_START_ARTICLE_\nStranka hrvatskog dr\xc5\xbeavnog prava\n_START_PARAGRAPH_\nStranka hrvatskog dr\xc5\xbeavnog prava bila je prava\xc5\xa1ki orijentirana politi\xc4\x8dka stranka u Republici Hrvatskoj, osnovana 10. travnja 1991. godine.\n_START_SECTION_\nPovijest\n_START_PARAGRAPH_\nStranku hrvatskog dr\xc5\xbeavnog prava (SHDP) osnovali su prava\xc5\xa1i koji su bili nezadovoljni politikom koju je sprovodio vrh Hrvatske stranke prava predvo\xc4\x91en Kre\xc5\xa1imirom Paveli\xc4\x87em, Antom Parad\xc5\xbeikom i Dobroslavom Paragom. Me\xc4\x91u nezadovoljnicima, od kojih su neki izba\xc4\x8deni iz HSP-a, a neki su ga svojevoljno napustili, bio je i zamjetan broj ljudi koji su igrali zna\xc4\x8dajnu ulogu pri osnivanju HSP-a, poput Gorana Ante Bla\xc5\xbeekovi\xc4\x87a i Nikole Bi\xc4\x87ani\xc4\x87a. Upravo su njih dvojica bili predvodnici biv\xc5\xa1ih HSP-ovaca koji su 10. travnja 1991. godine osnovali Stranku hrvatskog dr\xc5\xbeavnog prava. Predsjednik stranke postao je Nikola Bi\xc4\x87ani\xc4\x87, me\xc4\x91utim, vodstvo se ubrzo po\xc4\x8delo pona\xc5\xa1ati na isti na\xc4\x8din na koji se pona\xc5\xa1alo vodstvo biv\xc5\xa1e stranke - i Bi\xc4\x87ani\xc4\x87 je po\xc4\x8deo vladati autokratski prema \xc4\x8dlanstvu. S obzirom da je ogromna ve\xc4\x87ina \xc4\x8dlanstva ipak ostala u HSP-u i da se Bi\xc4\x87ani\xc4\x87 po\xc4\x8deo pona\xc5\xa1ati autokratski prema malom \xc4\x8dlanstvu svoje stranke SHDP, a ponizno prema dr\xc5\xbeavnoj vlasti, stranka nikad nije napravila zna\xc4\x8dajni rezultat. Vodstvo stranke su odlikovali politi\xc4\x8dki nastupi u podr\xc5\xa1ci HDZ-u i HDZ-ovoj vlasti. 1997. godine stranka ulazi u udrugu \xe2\x80\x9cOkupljanje za Hrvatsku\xe2\x80\x9d pod patronatom Ante \xc4\x90api\xc4\x87a kao predsjednika HSP-a. U udrugu su bili uklju\xc4\x8deni Hrvatska stranka prava (HSP), Hrvatska demokratska stranka prava (koja je bila predvo\xc4\x91ena upravo Kre\xc5\xa1imirom Paveli\xc4\x87em, \xc4\x8dovjekom s kojim su se sukobili 1990. i 1991. godine u HSP-u), Hrvatski narodni pokret \xe2\x80\x93 slobodna Hrvatska (HNP-SH), Hrvatski oslobodila\xc4\x8dki pokret (HOP) i Stranka hrvatskog dr\xc5\xbeavnog prava (SHDP). Ni to nije donijelo nikakvu popularnost stranci pa se stranka potpuno raspala i u novom tisu\xc4\x87lje\xc4\x87u prestala je postojati.'